СИМВОЛ ВЕРЕ

**1.** Верујем у једнога Бога Оца, Сведржитеља, Творца неба и земље и свега видљивог и невидљивог.

**2.** И у једнога Господа Исуса Христа, Сина Божијег, Јединородног, од Оца рођеног пре свих векова; Светлост од Светлости, Бога истинитог од Бога истинитог, рођеног, нествореног, једносуштног Оцу, кроз Кога је све постало;

**3.** Који је ради нас људи и ради нашег спасења сишао с небеса, и оваплотио се од Духа Светога и Марије Дјеве, и постао човек;

**4.** И Који је распет за нас у време Понтија Пилата, и страдао и био погребен;

**5.** И Који је васкрсао у трећи дан, по Писму;

**6.** И Који се вазнео на небеса и седи са десне стране Оца;

**7.** И Који ће опет доћи са славом, да суди живима и мртвима, и Његовом Царству неће бити краја.

**8.** И у Духа Светога, Господа, Животворног, Који од Оца исходи, Који се са Оцем и Сином заједно поштује и заједно слави, Који је говорио кроз пророке.

**9.** У једну, свету, саборну и апостолску Цркву.

**10.** Исповедам једно крштење за опроштење грехова.

**11.** Чекам васкрсење мртвих.

**12.** И живот Будућег века. Амин!

**СИМВОЛ ВЕРЕ је стари хришћански богослужбени текст у коме је укратко наведено све оно у шта православни Хришћани верују.** Овај текст можемо назвати и исповедањем вере или кратким излагањем основних истина хришћанске вере.

Најстарије хришћанско исповедање вере је гласило: **Исус је Христос и Господ.** Реч **Христос** је грчког порекла и представља превод јеврејског израза **Месија**, који **значи помазаник Божији или Цар**. **У Старом Завету се под Месијом подразумева онај чији је долазак у свет Бог обећао преко пророка и кога је послао ради спасења света и човека од греха и смрти.** Реч **Господ** је једно од имена Божијих у Светом писму, које **означава Његову истинску власт над свим што постоји**.

**У првих неколико векова хришћанске историје у различитим деловима хришћанског света настало је више текстова који су носили наслов Символ вере.** У свим тим текстовима истицане су исте основне истине хришћанске вере, али уз употребу различитих речи и израза. Они су се разликовали по својој дужини и подробности. Символи вере су били дужи и детаљнији тамо где су одређена питања хришћанске вере изазивала више недоумица међу Хришћанима (нпр. Како Бог у кога верујемо може бити Један и Тројичан?; Да ли је Исус Христос само обичан човек, или је и Бог?).

**Символ вере који данас користимо настао је у IV веку. Назива се Никео – Цариградски символ вере**, јер је формулисан на два Васељенска сабора: **Првом Васељенском сабору одржаном у Никеји 325. године** и **Другом Васељенском сабору одржаном у Цариграду 381. године**. Од тог времена па до данашњих дана овај текст изговарају сви Хришћани у одређеним приликама.

**Текст Символа вере изговара онај ко се крштава или његов кум на Светом Крштењу, као и сви Хришћани присутни на Светој Литургији.**

**Символ вере је једини текст који се на Литургији изговара у првом лицу једнине. Почиње речју „Верујем“**, за разлику од готово свих осталих литургијских песама и молитава, које почињу са „Ми“. Зашто? **Зато што свако од нас веру у Христа исповеда прво као појединац (на Крштењу), а онда и као члан Цркве – Тела Христовог (на Литургији).**

**Символ вере има 12 чланова (реченица)**. **Првих 8 чланова истиче да Хришћани верују у једног Бога, који је Света Тројица: Отац, Син и Свети Дух. У 9. члану Символа Вере исповедамо веру у Цркву, у 10. члану у Крштење, у 11. члану у опште васкрсење мртвих, а у 12. члану у вечни живот и Царство Божије.**